Magyar Szó Online | Külföld | Putyin: csökkenteni kell a globális olajkészleteket
2019. október 13., 14:33 >> 2019. október 13., 19:17
Ésszerű szintre kell csökkenteni a globális nyersolajkészleteket, Oroszország együtt fog működni partnereivel, közöttük Szaúd-Arábiával az olajpiac destabilizálását célzó törekvések felszámolásában - jelentette ki Vlagyimir Putyin orosz elnök szaúd-arábiai látogatását megelőzően vasárnap a szaúdi tulajdonú al-Arabíja televíziónak adott interjúban.
"Ha bárki is azt gondolná, hogy tankerek lefoglalásával vagy olajipari létesítmények ellen intézett támadásokkal bármilyen módon is befolyásolni tudja Oroszország együttműködését arab barátaival, Szaúd-Arábiával, az Egyesült Arab Emirátusokkal, vagy rontani tudná az együttműködést az OPEC+ tagjai között, az súlyosan téved" - fogalmazott az orosz elnök. "Éppen ellenkezőleg. Minden ilyen kísérlet erősíti az együttműködést, mivel célunk a globális olajpiac stabilizálása" - mondta.
A Kőolajexportáló Országok Szervezete (OPEC) Szaúd-Arábia vezetésével és a szervezeten kívüli nagy olajtermelő országok csoportja Oroszország vezetésével - informális nevén az OPEC+ - az idén január eleje óta napi 1,2 millió hordós olajtermelési korlátozást tart érvényben az olajárak csökkenésének megakadályozása érdekében. A megállapodás 2020 márciusával jár le.
A medve és az olaj(hercegnő)